Szám: 1-4/2016. 2. sz. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2016. március 31-i rendes, nyilvános ülésére

**Tárgy:** Az egyes szociális ellátásokról és szolgáltatásokról szóló önkormányzati rendelet módosítása

**Tisztelt Képviselő-testület!**

Városunkban az egyes szociális ellátások és szolgáltatások szabályait Zalaszentgrót Város Önkormányzata Képviselő-testületének 4/2015. (II. 13.) önkormányzati rendelete tartalmazza, melynek az alábbi okok miatt való módosítását indítványozom jelen előterjesztésemmel.

Módosítási javaslatom legérdemibb része azon az elmúlt időszakban már több alkalommal kifejezett képviselő-testületi véleményünkön alapul, hogy egy település fennmaradásának és fejlődésének legalapvetőbb feltételét a gyermekek jelentik, és a gyermeket nevelő szülők lehetőség szerinti támogatása - mintegy méltányolva közismerten nem csekély anyagi áldozatvállalásukat - kiemelten fontos önkormányzati célnak minősül.

A fentiek szellemében járt el önkormányzatunk a tankönyvtámogatások esetén, de példaként említhetném tavalyi döntésünket a részönkormányzatban lakó bejárós tanulók autóbuszbérlet finanszírozásáról is, mellyel egy rendkívül igazságtalan és visszás helyzetet kívántunk orvosolni az egyenlő esélyek jegyében.

További javaslatként merült fel valamilyen formájú születési támogatás nyújtásának lehetősége is, melyet szintén elfogadásra méltónak találtunk.

Az előterjesztés előkészítése során számos önkormányzat vonatkozó szabályozási gyakorlatát áttekintve, és figyelembe véve, hogy a szociális igazgatásról és szociális ellátásokról szóló 1993. évi III. törvény is rendkívüli települési támogatás nyújtására indokot szolgáltató körülményként értékeli az alkalmanként jelentkező többletkiadások - így különösen az iskoláztatáshoz, illetve a gyermek fogadásának előkészítéséhez kapcsolódó kiadások - jelentkezését, javaslom, hogy helyi szociális rendeletünket egészítsük ki a gyermekneveléshez kapcsolódó többletkiadások enyhítését szolgáló rendkívüli települési támogatások alcímmel.

Ezen alcímen belül javaslom elhelyezni a születési támogatás, a tankönyvtámogatás, valamint a tanulói utazási bérlettámogatás szabályait. A hatásköri rendelkezéseket illetően az elsőként említett - természetben nyújtandó - támogatásról való döntésnek a polgármesterhez történő delegálását javaslom.

Az utóbbi kettő támogatás vonatkozásában eljáró szervként a Szociális Bizottságot indokolt megjelölni egyrészt azon okból, hogy a szociális keret összeállításában és felhasználásában is a bizottság játszik kulcsszerepet, így a támogatási mértéket ezen szerv állapíthatja meg a felelős gazdálkodás követelményeinek megfelelő módon.

A másik kiemelkedően fontos szempont, hogy a támogatásokról való döntéseket a közigazgatási hatósági eljárás és szolgáltatás általános szabályairól szóló 2004. évi CXL. törvény (Ket.) szerinti formában kell meghozni, így gyakorlati okok is a bizottsági határozathozatalt támasztják alá.

Kiemelendő, hogy valamennyi új támogatási forma esetén - jogvesztő határidőben benyújtandó - kérelemre állapítható meg az ellátás.

Az I. számú mellékletként csatolt rendelettervezet további módosításait a Zalaszentgróti Szociális és Gyermekjóléti Alapszolgáltatási Központ névváltozása, valamint jogszabály-szerkesztési okok indokolják.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelettervezet módosítása igazodik a központi jogszabályokhoz. Az adminisztratív terhek a rendelet módosítását követően az új ellátási formák bevezetésével némiképp növekednek. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendeletmódosítás szükségességét elsősorban azon tény indokolja, hogy az alkalmanként jelentkező többletkiadások a szociális igazgatásról és szociális ellátásokról szóló 1993. évi III. törvény alapján rendkívüli települési támogatás alapjául szolgálhatnak, így az ezen élethelyzetek szabályozása a helyi szociális rendeletben indokolt.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A pénzügyi feltételek rendelkezésre állása azáltal biztosított, hogy a tankönyvtámogatás mértéke normatív határozatban kerül megállapításra.

Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

A fentiek alapján javaslom az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosítását.

A Szociális Bizottság az előterjesztést a 2016. március 24-én tartott ülésén megtárgyalta és az …./2016. (III. 24.) számú határozatával javasolja Zalaszentgrót Város Önkormányzat Képviselő-testületének a határozati javaslat elfogadását.

A Pénzügyi és Ügyrendi Bizottság az előterjesztést a 2016. március 24-én tartott ülésén megtárgyalta és az …./2016. (III. 24.) számú határozatával javasolja Zalaszentgrót Város Önkormányzat Képviselő-testületének a határozati javaslat elfogadását.

Kérem a tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az I. számú melléklet szerinti tartalommal elfogadni.

**Zalaszentgrót**, 2016. március 18.

**Baracskai József**

polgármester

Az előterjesztés a törvényességi előírásoknak megfelel

**Dr. Simon Beáta**

jegyző